Document ID: /roh_data/filtered/fineweb-2-filterrobots_roh.jsonl.gz/44011

Tenor in studi che Svizra Turissem ha laschà far è il viandar fitg apprezià per cumpensar il stress creà tras la societad, la lavur ed il mund da telecommunicaziun.
Prest 3/4 da tut las Svizras e tut ils Svizzers èn da l'avis che ir viadora en la natira e il meglier med per far frunt al stress. Igl n’è betg mo il fatg d'esser en la natira, mabain en emprima lingia il sa mover e viandar. Perquai saja era nagina surpraisa ch’il viandar è en Svizra l’activitad la pli derasada, di Martin Nydegger, il directur da Svizra Turissem.
Tenor il studi sa decleran prest 60 pertschient da la populaziun sco viandants activs. Cun quai saja il viandar apprezià tuttina fitg per relaxar sco la televisiun, Netflix e Spotify ensemen.
Gronda rait da sendas da viandar
«La Svizra è il pajais ideal per tut quels che charezzan il viandar en la natira», di Martin Nydegger. En tut dumbra la rait da sendas da viandar en Svizra 65’000 km, quai che correspunda a la distanza d'ina giada e mez enturn il mund. E quellas sendas vegnan era duvradas dals turists. La stad van prest 2/3 da tut ils giasts che stattan sur notg a viandar ina ni pliras giadas. Cunzunt ils giasts tranter 18 e 35 onns èn attaschads a quai passatemp.
RR actualitad 12:00